Σείστηκε από χειροκρότημα το αμφιθέατρο για τον αριστούχο της Πολυτεχνικής του Π.Θ.

Ενα ολόκληρο αμφιθέατρο, φοιτητές, συγγενείς, φίλοι και καθηγητές, σηκώθηκε όρθιο και προσέφερε παρατεταμένο χειροκρότημα στον Νείλο Ψαθά, αριστούχο απόφοιτο του Τμήματος Ηλεκτρολόγων Μηχανικών και Μηχανικών Υπολογιστών του Πανεπιστημίου Θεσσαλίας, που έλαβε χθες το πτυχίο του. Ο 27χρονος Λαρισαίος με εκ γενετής τετραπληγία, κατάφερε όχι μόνο να ολοκληρώσει τις σπουδές του και να πάρει το πτυχίο του, αλλά να βραβευτεί ως ο αριστούχος του τμήματός του.

Ρεπορτάζ: ΕΛΕΝΗ ΧΑΝΟΥ

Συγκινητικές στιγμές εκτυλίχθηκαν στην ορκωμοσία των αποφοίτων του Τμήματος Ηλεκτρολόγων Μηχανικών και Μηχανικών Υπολογιστών, χθες το πρωί, στο αμφιθέατρο του Τμήματος Χωροταξίας της Πολυτεχνικής Σχολής. Ο 27χρονος νέος έδωσε μαθήματα ζωής και ενέπνευσε σε όλους πολύτιμα μηνύματα για τη ζωή.

Πάνω στο αναπηρικό του αμαξίδιο, με τους φύλακες-αγγέλους του στο προσκέφαλό του, τη μητέρα του που του κρατούσε το μικρόφωνο και τον πατέρα του που του κρατούσε το χαρτί με τον όρκο, ο Νείλος Ψαθάς εκφώνησε τον όρκο της αποφοίτησής ως ο αριστούχος του τμήματός του. Το αμφιθέατρο σείστηκε από το παρατεταμένο χειροκρότημα, τόσο όταν του απονεμήθηκε το πτυχίο του, όσο και όταν ο κοσμήτορας της Πολυτεχνικής Σχολής, Θανάσης Λουκάς, τον βράβευσε ως πρωτεύσαντα απόφοιτο, με βαθμολογία 8,08.

Συγκλονισμένοι γονείς φοιτητών έδιναν συγχαρητήρια ένας προς ένας στον αριστούχο απόφοιτο και την οικογένειά του με τη λήξη της τελετής ορκωμοσίας, όπως επίσης οι συμφοιτητές του και οι καθηγητές του που βίωσαν από κοντά τον αγώνα του 27χρονου.

«Δεν μου αρέσει να διαχωρίζω, αλλά ο συγκεκριμένος απόφοιτος είναι αξιέπαινος, όχι μόνο επειδή κατάφερε παρά τις δυσκολίες να ολοκληρώσει τις σπουδές του αλλά και να αριστεύσει», σχολίασε ο Κοσμήτορας, κ. Λουκάς.

Μιλώντας στον ΤΑΧΥΔΡΟΜΟ, ο 27χρονος Νείλος Ψαθάς αναφέρθηκε στην απόφασή του να φοιτήσει στο συγκεκριμένο τμήμα. «Μπήκα το 2010 με παρότρυνση του αδερφού μου που ήταν ήδη φοιτητής στο συγκεκριμένο τμήμα. Η φοίτηση ήταν αρκετά δύσκολη και απαιτητική. Το πρόγραμμα σπουδών είναι δύσκολο, υπάρχουν απαιτητικά μαθήματα και θέλει μεγάλη αφοσίωση. Με πολύ προσπάθεια τα κατάφερα», είπε αναφερόμενος στην πολύτιμη στήριξη που είχε τόσο από τους γονείς τους όσο και από τους καθηγητές του.

Κατά τα διάρκεια των σπουδών του, ο Νείλος Ψαθάς εργαζόταν ταυτόχρονα είτε part time είτε full time από απόσταση σε εταιρεία ως προγραμματιστής. Μάλιστα εξακολουθεί να εργάζεται, και όπως ανέφερε θα συνεχίσει πάνω στο αντικείμενό του.

Ο ίδιος θέλησε να μοιραστεί ένα πολύτιμο μάθημα ζωής: «Οπου υπάρχει ελπίδα υπάρχει και ζωή», είπε χαρακτηριστικά.

Χαρούμενος ο πατέρας του, Ιωάννης Ψαθάς, δήλωσε υπερήφανος για τον αγωνιστή της ζωής γιο του. «Δεν το έβαλε ποτέ κάτω. Εμείς ως γονείς βοηθήσαμε όπου μπορούσαμε. Κυρίως όμως ο ίδιος βοήθησε τον εαυτό του», είπε ο κ. Ιωάννης Ψαθάς.

Γυναίκα η αριστούχα των μηχανολόγων μηχανικών

Μία γυναίκα, η Στέλλα Ταγαράκη, πήρε το… τιμόνι του Τμήματος Μηχανολόγων Μηχανικών του Πανεπιστημίου Θεσσαλίας.

Με βαθμολογία 7,66 πρώτευσε στο τμήμα της και ήταν εκείνη ανάμεσα στους συμφοιτητές της που διάβασε τον όρκο στην τελετή ορκωμοσίας των αποφοίτων.

Η Στέλλα Ταγαράκη από το Ηράκλειο Κρήτης επέλεξε συνειδητά τον Βόλο και το συγκεκριμένο τμήμα για τις σπουδές της, και όπως ανέφερε εκπλήρωσε το όνειρό της. «Θα ήθελα να ασχοληθώ με την έρευνα στον κλάδο. Προς το παρόν θα αναζητήσω εργασία και στη συνέχεια ένα καλό μεταπτυχιακό πρόγραμμα», αναφέρθηκε στους στόχους της. Η ίδια παρότρυνε κι άλλες γυναίκες να ακολουθήσουν το συγκεκριμένο τμήμα σπουδών που είναι αδροκρατούμενο. «Οσο περνούν τα χρόνια όλο και περισσότερες γυναίκες ασχολούνται με το αντικείμενο και το κάνουν με μεγάλη επιτυχία», σημείωσε η Στέλλα Ταγαράκη.